runetrust/blame-folketinget-dk huggingface dataset:
Flemming Møller Mortensen (S), 2008-05-29:
Jeg siger tak for den dobbelte ordførertale.
Så vil jeg gerne præcisere, at det, der jo står fuldstændig klart i forhold til det her beslutningsforslag, er, at vi lægger op til, at ministeren skal tage en samtale med alle interessenter på det her område og få de her tre punkter og andre punkter vurderet for at få fastsat den bedst mulige kvalitet på det her område, og det kan ingen i Danmark, det kan ingen beslutningstagere, det kan ingen bevilligende myndigheder dog være uenige i, tror jeg.
Karsten Lauritzen (V), 2008-05-29:
Det kan godt være, at hr. Flemming Møller Mortensen har det indtryk, at man i Justitsministeriet, når man laver lovgivning og bekendtgørelser og regler og forordninger, sådan bare sætter sig ned og ser, hvad man kan finde på, men det er altså ikke mit indtryk, og det er ikke Venstres indtryk.
Rent faktisk er det vores indtryk, at man i Justitsministeriet laver en grundig gennemgang af, hvilke regler og forordninger og ordensregelsæt, man skal fastsætte, og jeg har fuld tillid til, at man i den her sag har vurderet grundigt, hvad der skal til.
Der er også noget, der tyder på, når man hører Dansk Folkepartis ordførers tale fra netop denne talerstol, at det er noget, man har arbejdet med i op til flere år.
Der er jeg faktisk glad for, at man har fundet ud af, at man skal lægge noget ud til de lokale myndigheder, dvs. det lokale politi og den lokale kommunalbestyrelse, at træffe beslutning om.
Det er jeg fuldt tilfreds med, og jeg er overbevist om, at Justitsministeriet har lavet nogle afbalancerede regler, der tager hensyn til netop det, som Socialdemokraternes ordfører på det her område er bekymret for.
Flemming Møller Mortensen (S), 2008-05-29:
Jeg er fuldstændig enig med ordføreren i, at ministeriet givetvis har lavet et rigtig godt stykke arbejde på det her område, og jeg glæder mig, som en tidligere ordfører også har sagt, til, at vi får det i hænde.
Og det var faktisk også det, jeg indledningsvis roste ministeren for.
Det, jeg bare må sige, er, at Rådet for større Badesikkerhed og andre store aktører her i området har sagt til mig, at de høringssvar, de har givet til ministeren i forbindelse med udarbejdelsen af det, ministeren nu fremlægger, ikke er sammenfaldende med det, som det her beslutningsforslag drejer sig om.
Det her beslutningsforslag er væsentlig mere konkret i forhold til, hvad den enkelte livredder har at gøre godt med - de forventninger og krav der stilles.
Og det er det, det her beslutningsforslag drejer sig om, og derfor matcher det her beslutningsforslag rigtig godt det, som ministeren nu givetvis vil lade os andre få lov til at se i løbet af ganske kort tid.
Det er bare vigtigt, at man forstår som ordfører, at det er det, som Rådet for større Badesikkerhed og andre interessenter oplyser på det her område.
Karsten Lauritzen (V), 2008-05-29:
Det har jeg fuld forståelse for, men som jeg også kunne forstå på justitsministeren, er justitsministeren også villig til i udvalgsbehandlingen at se på igennem udvalgsspørgsmål, om der skulle være noget, der ikke var belyst, og tage hensyn til det.
Jeg har fuld tillid til, at vi i hvert fald i den proces, der er i forbindelse med kvalitetssikring her i Folketinget, får løst de eventuelle uoverensstemmelser, der nok skal være.
Og jeg er overbevist om, at når vi kommer til sommer, kan vi alle sammen springe ud i bølgen blå og være relativt sikre på, at der ikke sker os noget.
Karina Lorentzen (SF), 2008-05-29:
Badesikkerhed er et vigtigt tema, for hvert år sker der meningsløse drukneulykker, og det store spørgsmål er, om vi gør nok for at forhindre det.
SF vil gerne støtte dette socialdemokratiske forslag om at kvalitetssikre kystlivredningen, sådan at alle livreddere uddannes ens og stilles over for ens krav.
Sådan er det nemlig ikke i dag.
Kystlivreddere rekrutteres på forskellig vis og gennem forskellige organer.
Det er meget vigtigt, at en livredder ikke er en falsk tryghed på stranden, men at man kan regne med, at vedkommende også har en vis træning.
Jeg er lidt uforstående over for justitsministerens afvisning af, at man kan have en responstid på det her område.
Det har vi i forvejen på en lang række andre områder, og det er vel o.k. at have ambitioner om responstid.
Så kan man sige, at forslaget i øvrigt samler en bred opbakning fra Rådet for større Badesikkerhed og Trygfonden, som jeg personligt har talt med i forbindelse med behandlingen af det her forslag, og det er jo også dem, som leverer kystlivredderne, og de må da i hvert fald vide, hvad de snakker om.
Jeg synes, at det gør indtryk, for de kan om nogen vurdere behovet for den foreslåede kvalitetssikring.
SF vil dog under udvalgsarbejdet spørge ind til, hvor det er, de gennemsnitligt ca. 13 personer årligt drukner, for hvis det ikke er på bredder med kystlivreddere, er det vigtigt, at vi også vurderer, om der skal andre ting til, altså om vi skal satse noget mere på kampagner, svømmekurser eller f.eks. en omprioritering af, hvor livredderne befinder sig.
Men selv om det skulle vise sig, at ikke et eneste dødsfald er forekommet ved kyster med livreddere, synes vi, at det ville være meget fornuftigt at få nogle standardiserede krav, så familien Danmark trygt kan tage på stranden i sommermånederne.
Flemming Møller Mortensen (S), 2008-05-29:
Jeg vil spørge ordføreren, om ordføreren kunne forestille sig, at der i kommunale beslutninger også vægtes en økonomisk vurdering af, om man skal lave kystlivredning af høj kvalitet eller af lav kvalitet.
Og kunne ordføreren forestille sig, at det kunne resultere i, at nogle af dem, der kommer til skade, eller dem, der benytter sig af badning på det område, hvor der er kystlivredning, måske blev indrulleret i det, man kunne kalde falsk tryghed?
Karina Lorentzen (SF), 2008-05-29:
Det kunne man desværre godt forestille sig.
Jeg ved i hvert fald fra min tid i Kolding Kommune, at økonomien har en stor betydning for, hvad det er for en service, man leverer, og hvilken kvalitet den bliver af, så man kunne godt forestille sig, at det her ville være et oplagt område at - hvad skal man sige - skrabe sig igennem på.
Flemming Møller Mortensen (S), 2008-05-29:
Kunne ordføreren også forestille sig, at det kunne få en positiv indflydelse på turisternes vurdering af Danmark som ferie- og badeland, hvis vi nu havde en kystlivredning af høj kvalitet med en standardisering, hvor man ligefrem gik ud fra, at den danske turistbranche gjorde brug af at sige, at vi har en ensartethed i Danmark?
Karina Lorentzen (SF), 2008-05-29:
Jeg kunne sagtens forestille mig, at det i hvert fald indgår med en høj prioritet for børnefamilier.
Når danskere rejser sydpå, ved vi jo, at de også gerne vil til ferieressorter, hvor der er sikrede og ordnede forhold og et ekstra øje på børnene.
Så jeg kan slet ikke afvise, at det forholder sig sådan.
Simon Emil Ammitzbøll (RV), 2008-05-29:
Det er jo en alvorlig sag, for det handler om, at der er folk, der risikerer at drukne og dermed dø, og det er jo altid noget, vi skal tage alvorligt, ligesom vi skal tage færdselssikkerheden alvorligt, og vi skal tage den meget voldelige kriminalitet alvorligt osv. osv.
Jeg forstår godt forslagsstillernes utålmodighed i forhold til, hvad der er sket på området, men til gengæld anerkender jeg også justitsministerens svar lige før om, at vi faktisk ikke skal vente længere end til på søndag, før der kommer en bekendtgørelse.
I Det Radikale Venstre er vi utrolig glade for, at der nu er sket noget, og vi er faktisk også utrolig glade for den argumentation, der har været fra justitsministeren og regeringen - eller i hvert fald Venstres ordfører: Kommunerne skal finde nogle løsninger, som passer til de lokale forhold.
Det er jo altså helt fantastisk, at man skal høre det sådan en sen aften som denne.
Det er fuldstændig på linje med, hvad Det Radikale Venstre kunne ønske sig.
Vi må jo så se, hvordan reglerne virker, når de kommer i gang, og vi er selvfølgelig indstillet på, at hvis det viser sig, at de ikke har den forventede effekt, kan det være, der skal tages yderligere tiltag.
Men i første omgang sætter vi vores lid til, at det er en fornuftig bekendtgørelse, der kommer fra justitsministeren.
Derfor er det ikke vores udgangspunkt, at vi stemmer ja til forslaget, hvis det kommer til afstemning, men vi er glade for, at debatten er rejst, og for, at der sker noget på området nu.
Flemming Møller Mortensen (S), 2008-05-29:
Når hr. Simon Emil Ammitzbøll nu siger, at det her med, at byrådene skal finde lokale løsninger, er rigtig radikal politik, vil jeg gerne spørge ordføreren: Hvem skal ude i kommunen træffe beslutning om, hvilket kvalitetsniveau man skal have i kystlivredningen?
Tror ordføreren på, at man har den kompetence i de almindelige kommuner i Danmark, der har kyststrækninger?
Simon Emil Ammitzbøll (RV), 2008-05-29:
Jeg tror i hvert fald, at de ude i den enkelte kommune ved mindst lige så meget om det her, som vi gør i Folketingets Retsudvalg - hvis det endelig er det, der er pointen - for jeg tror egentlig, at de kommunalbestyrelser, som er ved kysterne, har forstand på de lokale forhold, der nu måtte være der.
Men, som jeg allerede har sagt til hr. Flemming Møller Mortensen, må vi jo se, hvad justitsministeren kommer med.
Så kan vi jo også spørge ind til det, når vi nu ser, hvad det er, og så kan det jo være, at der skal laves nogle småjusteringer.
Det skal jeg ikke kunne gøre mig klog på.
Nu må vi i første omgang se, hvad justitsministeren kommer med.
Flemming Møller Mortensen (S), 2008-05-29:
Jeg skal spørge ordføreren, om ordføreren ikke sætter sin lid til Rådet for Større Badesikkerhed og de andre store interessenter på området, når de siger, at de ikke har været i høring med hensyn til de specifikke emner, som beslutningsforslaget her drejer sig om.
Ja, det skulle være nok.
Hans Kristian Skibby (DF), 2008-05-29:
Jeg vil igen gerne angribe problematikken fra den positive side.
Jeg synes faktisk, at det er utrolig vigtigt, at man får det her op at køre, således at der tages hensyn til de lokale og geografiske fordele og ulemper.
Hvad er styrken ved vores beredskaber, hvad er det for nogen risici, der skal vurderes højest, som potentiel årsag til, at folk eventuelt drukner?
Det synes jeg er vigtigt.
Det synes jeg faktisk er et meget godt argument for at sige, at det er vigtigt, at den styrke, som vi skal have til det her, bliver til på baggrund af en lokal indsats, som bliver lavet ud fra lokale præmisser af den lokale politimyndighed og den lokale kommune i samarbejde med og rådgivning af Rådet for Større Badesikkerhed.
Det er også det, der er lagt op til, og derfor kan vi udmærket støtte, at vi giver justitsministeren mulighed for at vise, hvad der bliver resultatet af den nye bekendtgørelse.
Simon Emil Ammitzbøll (RV), 2008-05-29:
Det skal jeg ikke gøre mig klog på; det kender jeg ikke noget til.
I udgangspunktet må man jo tro på, hvad folk siger, men det kan jeg af gode grunde ikke vide noget om, da jeg ikke har fulgt med i det i forhold til Justitsministeriet.
Det har jeg jo ikke nogen mulighed for at vide, men hvis de siger det, er det vel ganske givet rigtigt.
Jeg synes, at det vigtige er, at der sker noget på området, og det, vi vel alle sammen glæder os over sådan en aften som i aften, er, at det rykker nu med hensyn til at sikre i forhold til kystlivredningen.
Jeg har også været inde på Rådet for Større Badesikkerheds hjemmeside og prøvet at læse lidt mere om den statistik, som ordføreren har vedlagt, og man kan jo ikke finde noget som helst om, hvordan den statistik f.eks. er opbygget.
Det er utrolig mangelfuldt materiale, der ligger til grund.
Man kan faktisk ikke engang se, om det er folk, der er druknet ved badestrande, eller om de er druknet, fordi de er faldet ud af en robåd et eller andet sted.
Det fremgår overhovedet ikke af materialet, så derfor aner vi faktisk ikke på baggrund af det her materiale, om det er stigende ved badestrandene.
Det er jeg bare nødt til at sige.
Pernille Vigsø Bagge (SF), 2008-05-29:
Det skal have fuldstændig den samme konsekvens som i Norge, nemlig at selskabet skal opløses, og jeg vil bare sige, at det aldrig nogen sinde kommer til at blive tilfældet, for der er masser af kompetente kvinder derude.
Der er mange kvinder, der gerne vil have posterne, og det er derfor, vi ser det fuldstændig bizarre, at der sidder flere danske kvinder i norske bestyrelser end i danske, netop fordi de ikke kan få lov til at komme ind i de danske bestyrelser, men kan i de norske.
Det kommer aldrig nogen sinde til at blive en realitet at tvangsopløse et dansk selskab på baggrund af forslaget her, for der er så mange kompetente kvinder.
Flemming Møller Mortensen (S), 2008-05-29:
Mange tak.
Allerførst vil jeg gerne takke ministeren for, at vi nu her pr. 1. juni får den nye ordning på plads.
Vi har ventet, og det har livredningsorganisationerne og mange andre også.
Jeg ved godt, at det her rummer stor kompleksitet, men jeg vil gerne over for ministeren påpege, at jeg ikke anser det, som ministeren nu fremlægger i forhold til ordensbekendtgørelse, som det samme som det, det her beslutningsforslag drejer sig om.
Naturligvis har jeg ikke haft mulighed for at læse ordensbekendtgørelsen, sådan som ministeren fremlægger den nu.
Men det, der er hensigten med beslutningsforslaget her, går netop på det meget, meget konkrete, der foregår ude på stranden, og jeg har i hvert fald set i ministerens besvarelse tidligere, at det ikke er det, der er hensigten med ordensbekendtgørelsen.
Jeg synes, at vi skal lytte til de interessenter, som ministeren også har gjort brug af, altså Rådet for Større Badesikkerhed og andre organisationer, i udarbejdelsen af det, ministeren nu fremlægger.
Det er også dem, jeg har haft tæt kontakt med i udarbejdelsen af det her.
De siger, at vi har et behov for noget helt konkret derude.
Det her er jo ikke et spørgsmål om, at vi vil pålægge kommunerne en standardisering, og at de skal dække en større kyststrækning end det, de tidligere har gjort og har haft lyst til.
Men det er et spørgsmål om, at vi vil have en kvalificering på de strækninger, hvor der er kystlivredning.
Lene Espersen (KF), 2008-05-29:
Jeg vil sige til hr. Flemming Møller Mortensen, at jeg tror, at den store forskel på den model, som regeringen har valgt, og den model, som Socialdemokratiet i dag foreslår, er, at vi vælger at sige: Ja, vi er enige i, at der skal være helt konkrete krav ude på hver enkelt badestrand, og ikke kun når det gælder kystlivreddere.
Det gælder så sandelig også udstyr, skiltning og meget andet, som slet ikke er med i det her beslutningsforslag.
Man skal jo se det som et samlet hele.
Men vi synes ikke, at vi i Folketinget skal lave nogle ensartede regler, der gælder for samtlige badestrande i Danmark.
Det, jeg jo hører hr. Flemming Møller Mortensen sige, når han bruger ordet kvalificering, er, at man så underforstår, at der skal være ensartede regler.
Det synes jeg simpelt hen er meningsløst.
Der er massevis af strande i Vestjylland, hvor der normalt ikke rigtig er nogen mennesker, og hvor folk tager ned og bader.
Det er da meningsløst at sige, at der skal gælde de samme regler på de strande som på Bellevue oppe ved Klampenborg.
Derfor har jeg meget svært ved at forstå, at hr. Flemming Møller Mortensen ikke kan se, at regeringens forslag og de nye regler, der træder i kraft på søndag, netop er dækkende i forhold til hver enkelt lokale situation.
Flemming Møller Mortensen (S), 2008-05-29:
Her bliver jeg altså nødt til at korrigere ministeren, for jeg forsøgte her at præcisere, at det, vi vil, og det, vi lægger op til, er rettet mod de steder, der er defineret af kommunerne som de steder, kommunerne vælger at prioritere, og hvor de siger de gerne vil have en livredningstjeneste.
Det er jo ikke 40 km op ad den jyske vestkyst.
Det er måske 200-300 m, hvor man siger at man stiller livredningsposter op.
Det er her, vi har kvaliteten, det er her, vi har servicen, det er her, de udenlandske og danske borgere tager ud og bader, når de vil have den tryghed, som kystlivredningen giver dem.
Det er derfor, vi præciserer, at vi vil falsk tryghed til livs.
Vi vil have kvalitet i kystlivredningen, der hvor de enkelte kommuner - og det bliver i fremtiden måske endda i samråd med politiet - bestemmer, at det er her, de vil have kystlivredning.
Kystlivredningen skal være af en kvalitet, der er så god og så ensartet over hele landet, at befolkningen ved, hvilken service de bliver tilbudt derude.
Det vil jeg bare sige til ministeren.
Lene Espersen (KF), 2008-05-29:
Jeg vil først sige til hr. Flemming Møller Mortensen, at jeg synes, at det er måske noget isoleret at sige, at det nu overhovedet ikke gælder badesikkerheden på alle strande, men at det nu kun gælder nogle helt specielle steder, og det skal så være de steder, hvor der er livreddere.
Men til gengæld skal der, uanset om der er en eller ti livreddere, og uanset om der er kæmpe huller og masser af strøm eller det er fuldstændig smult vande, gælde fuldstændig de samme regler.
Det er da helt og aldeles meningsløst.
F.eks. er der jo ingen tvivl om, at de steder, hvor der er meget stærk strøm - og det kender vi jo begge til, da vi kommer fra det nordjyske - er det helt andre ting, der skal til, hvis man skal kunne udføre en service af meget høj kvalitet.
Der synes jeg altså, at det er meningsløst, at Socialdemokratiet nu siger, at det her forslag altså kun handler om lige præcis det område, hvor der er en livredder, men at der altså skal gælde præcis de samme krav overalt i landet.
Vores forslag lægger op til, at politiet sammen med den lokale kommune, der jo har ansvaret i sidste ende, får pligt til at sørge for at lave de regler, der er nødvendige for at sikre en ordentlig kvalitet.
Men der er altså forskel på strømforholdene og meget andet, og derfor giver det ikke mening at sige, at det skal være ens over det hele.
Line Barfod (EL), 2008-05-29:
Jeg synes altså, at det er underligt, at ministeren hidser sig sådan op.
Der er jo ingen, der har kritiseret, at ministeren og regeringen nu efter flere år kommer med nogle regler.
Det har vi tværtimod efterlyst flere gange og er meget glade for kommer.
Og at det er blevet afklaret, hvilket ministerium det overhovedet hører ind under, er også fint.
Det, der er spørgsmålet, er bare, at hvis folk får at vide og kan se, at her er en strand, hvor der er en livredder, så kan de også stole på, at der er nogle grundforhold, der er i orden.
Så kan der være alle mulige andre forhold, der vil være forskellige, afhængigt af om det er i Vestjylland eller i Nordsjælland.
Men det er f.eks., at der skal være vinduer i det tårn, der er til livredderen, og at det tårn skal stå tæt på vandkanten og ikke flere hundrede meter inde på stranden.
Det er bare sådan nogle ting, som det kan være fornuftigt at få fastsat nogle minimumsstandarder for, så man kan regne med, at hvis der er en kystlivredningstjeneste, så er der også nogle minimumskrav, der er opfyldt.
Så kan der derudover være andre ting, som kan være nødvendige i f.eks. Vestjylland, som ikke er nødvendige i Nordsjælland.
Det er jo forskelligt.
Lene Espersen (KF), 2008-05-29:
Jeg vil sige, at jeg bliver mere og mere forvirret over, hvad der egentlig er meningen med det her beslutningsforslag, men som jeg hører fru Line Barfod, handler det om, at fru Line Barfod tror, at folketingsmedlemmerne bedre er i stand til at vurdere, hvordan man sikrer en god standard, end det lokale politi og den lokale kommunalbestyrelse.
Tror fru Line Barfod virkelig ikke, at den lokale kommunalbestyrelse og det lokale politi er i stand til at finde ud af, hvorhenne et redningstårn skal stå?
Ved fru Line Barfod ikke, at der er noget, der hedder tidevand, og at det opfører sig forskelligt ved de forskellige kyster her i Danmark?
Nu hører jeg fra fru Line Barfods side, at et tårn skal stå præcis det samme sted på alle strande.
Jamen det er jo meningsløst.
Line Barfod (EL), 2008-05-29:
Jeg forestiller mig hverken, og det tror jeg heller ikke hr. Flemming Møller Mortensen gør, at kommunalbestyrelsesmedlemmer eller folketingsmedlemmer skal sidde og bestemme, hvor tårnene skal stå henne på strandene.
Det ville jo være fuldstændig absurd.
Det er hverken noget, vi eller lokalpolitikere skal bruge tid på.
Men det er et spørgsmål om, at der faktisk er nogle, der oparbejder noget viden på det her område, nøjagtig ligesom vi på en lang række andre områder her i landet udvikler noget viden, forsker i, hvordan det gøres bedst, sætter nogle minimumsstandarder og siger, at det er dem, der skal leves op til, nøjagtig ligesom man gør det inden for sundhedsbehandling, social behandling, politi, brandvæsen og alle mulige andre områder.
Det er bare helt enkelt det, der ligger i forslaget.
Jeg forstår simpelt hen ikke, hvorfor ministeren hidser sig op, som om det var et forslag om, at ministeren skulle ud og måle strandene op eller noget i den stil.
Det er ikke det, der er tale om.
Lene Espersen (KF), 2008-05-29:
Jeg vil sige til fru Line Barfod, at det, jeg simpelt hen ikke forstår, er, hvorfor man kommer med beslutningsforslaget, når man nu siger, at man ikke kender modelregelsættet.
Hvis det er sådan, at det, man synes, er, at politiet og de lokale kommunale folk, der i sidste ende også kommer til at hænge på regningen, sammen skal lave et regelsæt, hvorfor i alverden skal Folketinget så begynde at blande sig i det?
Jeg har
meget, meget svært ved at forstå det.
Jeg hidser mig ikke op, men jeg forstår ikke argumentationen om, at man på den ene side anerkender, at der er taget nogle initiativer - og de træder allerede i kraft på søndag - men at man på den anden side siger, at vi hellere lige for en sikkerheds skyld, før kommunalbestyrelserne og det lokale politi er gået i gang, må gå ind og blande os i, hvordan de organiserer sig.
For at debatten ikke skal blive afsporet, tror jeg, at det bedste vil være, at vi under udvalgsbehandlingen svarer på de spørgsmål, der måtte være.
Jeg tror, folketingsmedlemmerne vil blive meget beroliget af, hvor detaljeret regelsættet egentlig er, men jeg forventer til gengæld så også, at der er en anerkendelse af, at vi ikke kan stille ensartede krav til samtlige strande, hvor der er livreddere i Danmark, fordi der er forskellige forhold.
Flemming Møller Mortensen (S), 2008-05-29:
Allerførst vil jeg lige stille et spørgsmål til ordføreren.
Har ordføreren forstået, hvad ministeren ikke forstod før, nemlig at det her ikke drejer sig om, at vi vil have kystlivredning på alle de tusindvis af kilometer strande i Danmark, men at vi vil have det de steder, hvor kommunerne og byrådene finder ud af - og måske allerede i forvejen har besluttet det - at her skal der være livreddere?
Dernæst vil jeg så sige, at jeg er glad for, at Dansk Folkepartis ordfører giver udtryk for, at det her er et væsentligt emne, og jeg har også i mit arbejde med beslutningsforslaget bemærket, at Dansk Folkeparti har haft en iver på området.
Derfor vil jeg gerne stille et spørgsmål om kvalitetssikringsprogrammet, der jo går på de fuldstændig konkrete handlinger, som livredderne skal udføre.
Mener ordføreren for Dansk Folkeparti, at det er vigtigt, at vi har en ensartethed for det her, sådan at der kan handles, uanset hvor i landet man er livredder, men med de samme kvalifikationer?
Og så vil jeg også spørge ordføreren ...
Hans Kristian Skibby (DF), 2008-05-29:
Man kan altid diskutere, hvordan det rent funktionelt skal gøres, når den her bekendtgørelse skal bringes ud i verden.
Men jeg vil gerne henlede spørgerens opmærksomhed på eksempelvis spørgsmål 599, som er stillet af undertegnede, hvor det i øvrigt klart præciseres af justitsministeren, at det påhviler politiet med passende mellemrum at foretage den politimæssige kontrol af badeanstalter, og at det også er kommunerne, der skal have dialogen med politiet og eksempelvis også med Rådet for Større Badesikkerhed.
Det er selvfølgelig med henblik på at sikre, at der er en lokal dialog, så man det pågældende sted får et system, som er tilpasset de lokale forhold som, hvor mange besøgende der typisk er på badestrandene, hvor der er store vandgennemstrømninger, som man ikke lægger mærke til, osv.
Derfor synes jeg, det er naturligt, at vi ser frem til implementeringen af den, inden vi foretager yderligere tiltag.